Hoe kan ek God se vriend word? — Wagtoring – AANLYN BIBLIOTEEK
yp2 hfst. 35 bl. 289-296
Hoe kan ek God se vriend word?
Die belangrikheid van studie
Hoe kan ek my tyd goed bestuur?
Waarom het my vriend my seergemaak?
Moet ek my laat doop?
'n Persoonlike tragedie het Jeremy laat besef hoe kosbaar 'n vriendskap met God is. "Toe ek 12 was, het my pa ons gesin verlaat", verduidelik hy. "Een aand het ek in die bed gelê en Jehovah gesmeek om my pa te laat terugkom."
In sy mismoedigheid het Jeremy sy Bybel begin lees. Toe hy Psalm 10:14 lees, het dit hom diep getref. Dié vers sê van Jehovah: "Aan u vertrou die ongelukkige, die vaderlose seun, homself toe. U het sy helper geword." Jeremy sê: "Dit het vir my gevoel asof Jehovah met my praat en vir my sê dat hy my helper is; hý is my Vader. Watter beter vader as hy kon ek tog hê?"
OF JY nou in dieselfde soort situasie as Jeremy is of nie, die Bybel toon dat Jehovah wil hê dat jy sy vriend moet wees. Dit sê immers: "Kom nader aan God, en hy sal nader aan julle kom" (Jakobus 4:8). Dink aan wat daardie woorde beteken: Al kan jy hom nie sien nie—en hy in geen sin van die woord jou portuur is nie—nooi Jehovah God jou om sy vriend te wees!
Maar vriendskap met God sal inspanning van jou verg. Ter toeligting: As jy 'n potplant het, weet jy uit ondervinding dat dit nie vanself groei nie. As jy wil hê dat dit mooi moet groei, moet jy dit gereeld natgooi en in 'n omgewing hou waar dit goed sal aard. Dieselfde geld vir vriendskap met God. Wat kan jy doen om daardie vriendskap te laat groei?
Vriendskap behels tweerigtingkommunikasie—om te luister sowel as te praat. Dis ook waar van vriendskap met God. Ons luister na wat God vir ons sê deur die Bybel te lees en te bestudeer.—Psalm 1:2, 3.
Toegegee, jy hou dalk nie daarvan om te studeer nie. Baie jongmense sou eerder TV kyk, 'n speletjie speel of met vriende uithang. Maar as jy vriendskap met God wil aankweek, is daar geen kortpad nie. Jy sal na hom moet luister deur sy Woord te bestudeer.
Maar moenie bekommerd wees nie. Bybelstudie hoef nie 'n onaangename taak te wees nie. Jy kan leer om dit te geniet—al dink jy nie aan jouself as 'n gebore student nie. Die eerste ding wat jy moet doen, is om tyd opsy te sit vir Bybelstudie. "Ek het 'n rooster", sê 'n meisie met die naam Lais. "Wanneer ek soggens wakker word, lees ek een hoofstuk van die Bybel." Maria, 15, het 'n ander roetine. "Elke aand voordat ek gaan slaap, lees ek 'n stukkie uit die Bybel", sê sy.
Kyk na die venster op bladsy 292 vir idees om jou eie studieprogram te begin. Skryf dan hieronder neer wanneer jy dalk 'n halfuur of wat kan gebruik om God se Woord te bestudeer.
Om tyd opsy te sit, is net die begin. As jy eers begin studeer, sal jy dalk agterkom dat dit nie altyd so maklik is om die Bybel te lees nie. Jy sal dalk met die 11-jarige Jezreel saamstem, wat reguit sê: "Party dele van die Bybel is moeilik om te verstaan en nie juis interessant nie." As jy so voel, moenie tou opgooi nie. Beskou Bybelstudie altyd as tyd wat jy gebruik om na Jehovah God, jou vriend, te luister. Op die ou end hang dit van jouself af hoe opwindend en lonend Bybelstudie sal wees!
Deur middel van gebed kan ons met God praat. Dink aan wat 'n wonderlike gawe gebed tog is! Jy kan enige tyd van die dag of nag met Jehovah God praat. Hy is altyd beskikbaar. Wat meer is, hy wil hoor wat jy te sê het. Daarom spoor die Bybel jou aan: "Laat [jou] versoeke in alles deur gebed en smeking tesame met danksegging by God bekend word."—Filippense 4:6.
Soos hierdie teks toon, is daar baie dinge waaroor jy met Jehovah kan praat. Dit kan jou probleme en bekommernisse insluit. Dit kan ook dinge insluit waarvoor jy dankbaar is. Jy sê tog immers vir jou vriende dankie vir die goeie dinge wat hulle vir jou gedoen het, nie waar nie? Jy kan ook vir Jehovah dankie sê, wat meer vir jou gedoen het as wat enige ander vriend ooit sou kon doen.—Psalm 106:1.
Skryf hieronder 'n paar dinge neer waarvoor jy dankbaar is teenoor Jehovah.
Daar is ongetwyfeld vrese en bekommernisse wat jou van tyd tot tyd kwel. Psalm 55:22 sê: "Werp jou las op Jehovah, en hy sal jou onderskraag. Nooit sal hy die regverdige laat wankel nie."
Skryf hieronder enige persoonlike bekommernisse neer waaroor jy wil bid.
Daar is nog 'n aspek van jou vriendskap met God wat jy nie moet ignoreer nie. Die psalmis Dawid het geskryf: "Smaak en sien dat Jehovah goed is" (Psalm 34:8). Kort voordat Dawid die 34ste Psalm geskryf het, het hy 'n angswekkende ondervinding gehad. Hy het vir die moorddadige koning Saul gevlug—wat al klaar 'n swaar beproewing was. Maar toe moes hy skuiling soek by sy vyande, die Filistyne. Dawid het gedink dat hy beslis doodgemaak sou word en daarom het hy gemaak asof hy kranksinnig is en kon hy wegkom.—1 Samuel 21:10-15.
Dawid het nie gedink dat sy noue ontkoming aan sy eie vindingrykheid te danke was nie. Hy het eerder aan Jehovah die eer gegee. Vroeër in die psalm wat hierbo genoem word, het hy geskryf: "Ek het Jehovah geraadpleeg, en hy het my geantwoord, en uit al my verskrikkinge het hy my verlos" (Psalm 34:4). Dit was dus uit persoonlike ondervinding dat Dawid ander kon aanspoor om te "smaak en [te] sien dat Jehovah goed is".*
Kan jy aan 'n ondervinding in jou lewe dink wat bewys dat Jehovah besorg is oor jou? Indien wel, skryf dit hieronder neer. Wenk: Die ondervinding hoef nie baie dramaties te wees nie. Probeer aan eenvoudige, alledaagse seëninge dink, waarvan party maklik as vanselfsprekend aangeneem kan word.
Miskien het jou ouers jou van die Bybel geleer. Indien wel, is dit 'n seën. Jy moet nogtans 'n persoonlike vriendskap met God aankweek. As jy dit nog nie gedoen het nie, kan jy die inligting in hierdie hoofstuk gebruik om jou te help om dit te doen. Jehovah sal jou pogings seën. Die Bybel sê: "Hou aan vra, en vir julle sal gegee word; hou aan soek, en julle sal vind."—Matteus 7:7.
LEES MEER OOR HIERDIE ONDERWERP IN DEEL 1, HOOFSTUKKE 38 EN 39
Is dit vir jou moeilik om met ander oor God te praat? Vind uit hoe jy jou geloof kan verdedig.
Sommige Bybels vertaal die frase "smaak en sien" as "ontdek self", "vind self uit" en "ondervind en sien self".—Contemporary English Version, Today's English Version en Nuwe Afrikaanse Bybelvertaling.
As jy elke dag net vier bladsye van die Bybel lees, sal jy dit in omtrent 'n jaar deurlees.
HET JY GEWEET . . .?
Die feit dat jy hierdie boek lees en die Bybelse raad daarin toepas, toon dat Jehovah in jou as persoon belangstel.—Johannes 6:44.
Om meer baat te vind by persoonlike Bybelstudie, sal ek ․․․․․
Om my te help om meer gereeld te bid, sal ek ․․․․․
● Hoe kan jy jou persoonlike Bybelstudie genotvoller maak?
● Waarom wil Jehovah na die gebede van onvolmaakte mense luister?
● Hoe kan jy die gehalte van jou gebede verbeter?
[Lokteks op bladsy 291]
Toe ek jonger was, het ek altyd dieselfde dinge gesê wanneer ek bid. Nou probeer ek om te bid oor die goeie en slegte dinge wat elke dag gebeur. Omdat elke dag anders is, sê ek nie dieselfde dinge oor en oor nie.''—Eve
[Venster/Prent op bladsy 292]
Delf dieper in jou Bybel
1. Kies 'n Bybelverslag wat jy wil lees. Bid vir wysheid om dit te kan verstaan.
2. Lees die verslag noukeurig deur. Moenie jaag nie. Gebruik jou verbeelding terwyl jy lees. Span soveel van jou sintuie in as wat jy kan: Probeer die gebeure sien, die stemme van die karakters hoor, die lug ruik, die kos proe, ensovoorts. Laat die verslag in jou gedagtes lewe!
3. Dink na oor wat jy so pas gelees het. Vra jou vrae soos die volgende af:
● Waarom het Jehovah hierdie verslag in sy Woord ingesluit?
● Watter karakters is navolgenswaardig, en watter dien as waarskuwende voorbeelde?
● Watter praktiese lesse kan ek uit hierdie leesgedeelte leer?
● Wat leer die verslag my van Jehovah en die manier waarop hy dinge doen?
4. Doen 'n kort gebed tot Jehovah. Sê vir hom wat jy uit jou Bybelstudie geleer het en hoe jy beplan om die lesse in jou lewe toe te pas. Dank Jehovah altyd vir die gawe wat hy jou gegee het—sy Woord, die Heilige Bybel!
[Venster/Prent op bladsy 294]
Te besig om te bid? Geen tyd vir Bybelstudie nie? Dit het dikwels te doen met jou prioriteite.
Doen hierdie eksperiment: Kry 'n emmer en sit 'n paar groot klippe daarin. Gooi nou sand in die emmer—totdat dit heeltemal vol is. Jy het nou 'n emmer vol klippe en sand.
Maak die emmer nou leeg, maar hou dieselfde klippe en sand. Doen die eksperiment nou andersom: Gooi die sand in die emmer en probeer dan die klippe in die emmer sit. Nie genoeg plek nie? Dis omdat jy dié keer die sand eerste in die emmer gegooi het.
Die punt? Die Bybel sê: "Maak [seker] van die belangriker dinge" (Filippense 1:10). As jy onbelangrike dinge soos ontspanning eerste stel, sal dit lyk asof jy nooit genoeg tyd in jou lewe het vir die belangrike dinge—geestelike strewes—nie. Maar as jy die Bybel se raad volg, sal jy vind dat jy tyd het vir Koninkryksbelange sowel as 'n bietjie ontspanning. Dit hang alles af van wat jy eerste in jou emmer sit!